
****

**maasikas**

**maasikas**(*Fragaria*),rohtsete [püsiktaimede](http://entsyklopeedia.ee/artikkel/p%C3%BCsik) pere­kond [roosõieliste](http://entsyklopeedia.ee/artikkel/roos%C3%B5ielised1) sugukonnast; umbes 50 [liiki](http://entsyklopeedia.ee/artikkel/liik4) peamiselt [Euraasias](http://entsyklopeedia.ee/artikkel/euraasia3) ja [Ameerikas](http://entsyklopeedia.ee/artikkel/ameerika1).

Maasikal on maa-alused [varred](http://entsyklopeedia.ee/artikkel/vars3) – [risoomid](http://entsyklopeedia.ee/artikkel/risoom1) –, mis ülemisest otsast kasvavad ja alumisest kõdune­vad. Iga risoomiharu lõpeb [ladvapungaga](http://entsyklopeedia.ee/artikkel/pung1).

[Lehed](http://entsyklopeedia.ee/artikkel/leht3) on kolmetised, juurmised, pikarootsulised, koosnevad keskmisest lehekesest ja külgmistest lehekestest. Leherootsu alusel on abilehed, mõnel [sordil](http://entsyklopeedia.ee/artikkel/sort2) võivad leherootsul olla ka rudimenteerunud lehekesed.

[Õied](http://entsyklopeedia.ee/artikkel/%C3%B5is1) enamasti mõlemasugulised, viietised, asetsevad harilikult kännasjais[õisikuis](http://entsyklopeedia.ee/artikkel/%C3%B5isik1), neil on kroon, tupp ja välistupp. [Tolmukaid](http://entsyklopeedia.ee/artikkel/tolmukas1) ja [emakaid](http://entsyklopeedia.ee/artikkel/emakas2) on palju.

Maasika [vili](http://entsyklopeedia.ee/artikkel/vili1) on lihakas koguvili (rahvapäraselt mari), mis moodus­tub õiepõhjast ja mille pinnal asetsevad seemnised. Tavaliselt on viljad punased, harvemini valkjad või kollakad. Maasikas paljuneb enamasti vegetatiivselt [võsunditega](http://entsyklopeedia.ee/artikkel/v%C3%B5sund2) (roomavad varred), mis arenevad alumiste lehtede kaenlapungadest; sõlmekohtadelt juurdudes moodustavad nad seal tütartaimi. Võsunditeta liigid paljunevad [seemnest](http://entsyklopeedia.ee/artikkel/seeme1). Maasikas kasvab sega- ja lehtmetsa­des, [puisniitudel](http://entsyklopeedia.ee/artikkel/puisniit), kraavipervedel ja [kuuseraiesmikel](http://entsyklopeedia.ee/artikkel/raiesmik2), eelistab valgusrikast kasvukohta.

Eestis kas­vab looduslikult 3 liiki. Metsmaasikas (*F.* *vesca*)on kogu Eestis harilik liik; tema tähtsaimat [teisendit](http://entsyklopeedia.ee/artikkel/teisend1) kuumaasikat (*F*. *vesca*var. *semperflorens*)kasvatati Eesti taluaedades ja ka mujal [Euroopas](http://entsyklopeedia.ee/artikkel/euroopa2) juba 19. sajandi keskel. Muulukas (*F. viridis*)kasvab peamiselt Põhja-Eestis [paepealsetel ja rähksetel muldadel](http://entsyklopeedia.ee/artikkel/rendsiina1), mujal on teda vähe. Kõrge maasikas (*F*. *moschata*)kasvab Eestis hajusalt küllastunud [liivmuldadel](http://entsyklopeedia.ee/artikkel/liivmuld2).

Allikas: <http://entsyklopeedia.ee/artikkel/maasikas1>